Volei masculin – Divizia A2. Două victorii în turneul al patrulea pentru CSM Suceava
La finele săptămânii trecute la Râmnicu Sărat a avut loc al patrulea turneu din cadrul seriei est a Diviziei A2 de volei masculin. Echipa CSM Suceava a realizat un bilanț de două victorii și o înfrângere.
Elevii antrenorilor Tudor Orășanu și Vasile Moșuc au învins cu același scor, 3-0, grupările CSM Piatra Neamț și CSM Râmnicu Sărat și au pierdut cu 0-3 duelul cu Știința București. În acest sezon competițional, formația suceveană are un lot extrem de tânăr, dar care promite.
"Băieții noștri s-au mișcat bine arătând disponibilitate la efort și demonstrând faptul că deja au acumulat experiență. Aceasta le-a lipsit în meciul cu bucureștenii, primele două seturi fiind pierdute la mustață.
Jucătorii noștri, împreună cu noi, am dorit să aducem un omagiu celui care a fost mentorul nostru și și-a dedicat viața slujirii voleiului sucevean, profesorul Victor Pancu" a declarat antrenorul Tudor Orășanu.
Rezultatele înregistrate de CSM Suceava în turneul de la Râmnicu Sărat:
Știința București – CSM SUCEAVA 3-0
CSM Piatra Neamț – CSM SUCEAVA 0-3
CSM Râmnicu Sărat – CSM SUCEAVA 0-3.
CSM Suceava mizează în acest sezon pe următorul lot de jucători: Andrei Cojocar, Robert Marian, Ioan Verciuc, Cristian Hortopeanu, Marius Gontariu, Andrei Nemtoi, Iustin Lungu, Luca Ghiuță, Alexandru Andrușcă, Eduard Cudlici și Gabriel Lozneanu.
În clasament CSM Suceava ocupă locul III cu 16 puncte.